**NACRT**

**ZAKON O IZMJENAMA I DOPUNAMA ZAKONA O PARNIČNOM POSTUPKU**

**Član1**

 U Zakonu o parničnom postupku („­Službeni list RCG'', br. 22/04, 28/05, 76/06 i „Službeni list CG'', br. 47/15, 48/15, 51/17, 62/18, 19/19, 34/19, 42/19, 76/20 i 108/21) u članu 29, članu 41, članu 58, članu 59, članu 60, članu 61 st.1 i 2, u podnaslovu člana i članu 62 st. 1 i 2, u podnaslovu člana 63 i članu 63, članu 86 stav 1, članu 87, članu 131, članu 185 i 428a stav 1 riječ „Republika'' u različitom padežu briše se.

**Član 2**

Član 46 mijenja se i glasi:

„**Nadležnost u bračnim i partnerskim sporovima**

**Član 46**

 Za suđenje u sporovima radi utvrđivanja postojanja ili nepostojanja braka, poništenja braka ili razvoda braka (u daljem tekstu: bračni sporovi) i sporovima radi utvrđivanja postojanja ili nepostojanja životnog partnerstva lica istog pola, poništenja životnog partnerstva lica istog pola ili raskida životnog partnerstva lica istog pola (u daljem tekstu: partnerski sporovi), nadležan je, pored suda opšte mjesne nadležnosti, i sud na čijem području su bračni supružnici, odnosno partneri u zajednici života lica istog pola imali posljednje zajedničko prebivalište.''

**Član 3**

Čl. 58 i 59 mijenjaju se i glase:

**,,Nadležnost u bračnim i partnerskim sporovima prema prebivalištu**

**Član 58**

 Ako je u bračnim, odnosno partnerskim sporovima domaći sud nadležan zato što su bračni supružnici, odnosno partneri u zajednici života lica istog pola imali posljednje zajedničko prebivalište u Crnoj Gori, odnosno zato što tužilac ima prebivalište u Crnoj Gori, mjesno nadležan je sud na čijem su području bračni supružnici, odnosno partneri u zajednici života lica istog pola imali posljednje zajedničko prebivalište, odnosno sud na čijem području tužilac ima prebivalište.

 **Nadležnost u imovinsko pravnim odnosima bračnih supružnika i partnera u zajednici života lica istog pola**

**Član 59**

 Ako je u sporovima o imovinskim odnosima bračnih supružnika, odnosno partnera u zajednici života lica istog pola domaći sud nadležan zato što se imovina bračnih supružnika, odnosno partnera u zajednici života lica istog pola nalazi u Crnoj Gori ili zato što tužilac u vrijeme podnošenja tužbe ima prebivalište ili boravište u Crnoj Gori, mjesno nadležan je sud na čijem području tužilac ima prebivalište ili boravište u vrijeme podnošenja tužbe.''

**Član 4**

 U članu 69 stav 1 tačka 2 i članu 234 stav 1 riječi: „bračni, odnosno vanbračni drug'' u različitom padežu zamjenjuju se riječima: „bračni ili vanbračni supružnik, odnosno partner u zajednici života lica istog pola,'' u odgovarajućem padežu, a riječi: „brak prestao'' zamjenjuju se riječima: „brak, odnosno životno partnerstvo lica istog pola prestalo''.

**Član 5**

 U članu 136 stav 2 poslije riječi: „tačna'' dodaju se riječi: „i dovoljno određena''.

**Član 6**

 U članu 152b stav 2 poslije riječi: „advokatu,'' dodaju se riječi: „umanjeni za jednu polovinu''.

**Član 7**

 U članu 166 na kraju stava 2 tačka se zamjenjuje zarezom i dodaju se riječi: „kao i troškove postavljanja privremenog zastupnika.''

**Član 8**

 U članu 178 stav 1 riječi: „drugog učesnika u postupku koji u podnesku vrijeđa sud'' zamjenjuju se riječima: „druge učesnike u postupku koji u podnesku vrijeđaju sud''.

**Član 9**

 Član 194 mijenja se i glasi:

 ,,Tužilac može povući tužbu bez pristanka tuženog prije nego tuženi dostavi odgovor na tužbu, odnosno prije nego se tuženi upusti u raspravljanje.

 Tužba se može povući i kasnije, sve do pravosnažnog okončanja postupka, ako tuženi na to pristane. Ako se tuženi u roku od osam dana od dana obavještenja o povlačenju tužbe ne izjasni o tome, smatraće se da je pristao na povlačenje.

 Ako je tužba povučena, sud donosi rješenje kojim se utvrđuje da je tužba povučena.To rješenje se dostavlja tuženom samo ako mu je prethodno tužba bila dostavljena.

 Povučena tužba smatra se kao da nije ni bila podnesena i može se ponovo podnijeti.

 Izuzetno od st. 1, 2 i 3 ovog člana smanjivanje visine tužbenog zahtjeva predstavlja djelimično povlačenje tužbe za koje nije potreban pristanak tuženog, o čemu sud ne donosi posebno rješenje.

 U slučaju da tužba bude povučena nakon donošenja prvostepene presude, sud donosi rješenje kojim se utvrđuje da je tužba povučena i da je presuda bez pravnog dejstva.

 Ako je prije povlačenja tužbe izjavljena žalba, sud donosi rješenje kojim se utvrđuje da je tužba povučena, da je presuda bez pravnog dejstva i da se žalba odbacuje.''

**Član 10**

 U članu 235 riječi: „porodičnom ili bračnom vezom,'' zamjenjuju se riječima: „porodičnom ili bračnom vezom, odnosno vezom partnera u zajednici života lica istog pola,'' a riječi: „sklapanja braka“ zamjenjuju se riječima: „zaključenja braka, odnosno životnog partnerstva lica istog pola''.

**Član 11**

 U članu 288a zarez i riječi: „da se navedu i dopune dokazna sredstva koja se odnose na navode stranaka'' brišu se.

**Član 12**

 U članu 298 poslije stava 3 dodaje se novi stav koji glasi:

  „Ako na glavnu raspravu ne dođe tužilac, a bio je uredno obaviješten, smatraće se da je tužba povučena, osim ako tuženi ne zatraži da se ročište održi.''

 U stavu 4 ovog člana riječ ,,neopravdano'' briše se.

 Dosadašnji stav 4 postaje stav 5.

**Član 13**

 Poslije člana 307 dodaje se novi član koji glasi:

„307a

 Sud može odlučiti da se zaključena glavna rasprava ponovo otvori ako je potrebno radi dopune postupka ili razjašnjenja pojedinih važnih pitanja.''

**Član 14**

 U članu 319a alineja 1 riječ „žalbi'' zamjenjuje se riječima: „pravnom lijeku'', a poslije riječi „drugostepenom,'' dodaju se riječi: „ili revizijskom'', a u alineji 3 člana riječ „drugostepenog'' zamjenjuje se riječju „ tog'', a riječ „žalbi''zamjenjuje se riječima: „pravnom lijeku''.

**Član 15**

 U članu 329 stav 4 tačka 1 poslije riječi: „odnosno opština;'' dodaju se riječi: „osim u svojinsko pravnim sporovima;''.

**Član 16**

 U članu 330 stav 3 briše se.

 Dosadašnji stav 4 postaje stav 3.

**Član 17**

 U članu 330a stav 4 poslije riječi: ,,advokata'' dodaje se zarez i riječ: ,,medijatora''.

 Poslije stava 4 dodaje se novi stav koji glasi:

 „O troškovima iz stava 4 ovog člana odlučiće sud posebnim rješenjem u roku 15 dana od dana dostavljanja spisa predmeta od strane Centra za alternativno rješavanje sporova.’’

**Član 18**

 U članu 347 stav 2 poslije riječi: „sadrži:'' dodaju se riječi: „naznačenje da se presuda donosi u ime Crne Gore''.

**Član 19**

 Član 360 mijenja se i glasi:

 „Odredbe čl. 334,340 st. 2 i 3, čl. 341 do 347 i člana 355 stav 2 ovog zakona shodno će se primjenjivati i na rješenja.''

**Član 20**

 U članu 392 alineja 2 riječ: „glavna'' briše se.

**Član 21**

 U članu 397 poslije tačke 3 dodaje se nova tačka koja glasi:

 ,,3a) u sporovima u odnosu na koje je određen zastoj postupka u smislu člana 283b ovog zakona;''.

**Član 22**

 U članu 443 poslije stava 2 dodaje se novi stav 3 koji glasi:

 „U postupku po žalbi protiv prvostepene odluke, donijete u parnici zbog smetanja posjeda, shodno se primjenjuju odredbe čl. 375 st. 2, 376a, 378 i 380 ovog zakona.''

 Dosadašnji stav 3 postaje stav 4.

**Član 23**

Član 508a mijenja se i glasi:

 ,,Za slanje sudskih ili vansudskih pismena u drugu državu članicu Evropske unije (u daljem tekstu: država članica), u smislu člana 3 stav 1 Regulative (EU) broj 1784/2020 Evropskog parlamenta i Vijeća od 25. novembra 2020. godine o dostavljanju sudskih i vansudskih pismena u građanskim i privrednim stvarima u državama članicama (u daljem tekstu: Regulativa 1784/2020), nadležni su:

 - za sudska pismena, sud koji vodi postupak u kojem treba da se izvrši dostavljanje pismena;

 - za pismena javnih izvršitelja, javni izvršitelj koji vodi postupak u kojem treba da se izvrši dostavljanje pismena;

 - za pismena notara, notar koji vodi postupak u kojem treba da se izvrši dostavljanje pismena;

 - za pismena koja su potvrdili ili izdali notari, osnovni sud na čijem se području nalazi službeno sjedište notara;

 -za vansudska pismena, osnovni sud na čijem području ima prebivalište ili boravište, odnosno sjedište lice kome treba da se izvrši dostavljanje pismena u drugu državu članicu.

 Za prijem i dostavljanje sudskih ili vansudskih pismena iz druge države članice, u smislu člana 3 stav 2 Regulative 1784/2020, nadležan je osnovni sud na čijem području treba da se izvrši dostavljanje pismena.

 Kad adresa lica kome treba dostaviti sudska i vansudska pismena nije poznata u drugoj državi članici, ta država članica pruža pomoć pri utvrđivanju adrese, određivanjem tijela kojem nadležni organi mogu uputiti zahtjeve za utvrđivanje adrese, dostupnost bazama podataka i pružanjem informacija putem evropskog portala e-pravosuđe u skladu sa članom 7 stav 1 Regulative 1784/2020.

 Pismena koja sud ili drugi nadležni organ dostavlja u smislu člana 9 Regulative 1784/2020 moraju biti prevedena na službenom jeziku države članice primateljice ili se uz njih se dostavlja prevod na jednom od jezika predviđenih u članu 12 stav 1 Regulative 1784/2020.

 Podnosilac zahtjeva koji je dostavio pismeno za slanje u državu članicu snosi sve troškove prevoda prije slanja pismena.

 Lice kome se pismena dostavljaju u drugoj državi članici može odbiti prijem pismena ako nije prevedeno ili ako nije priložen prevod na službenom jeziku ili jednom od jezika države primateljice iz člana 12 stav 1 Regulative 1784/2020.''

**Član 24**

 Član 508b mijenja se i glasi:

 ,,Centralni organ u Crnoj Gori, u smislu člana 4 Regulative 1784/2020, je Ministarstvo pravde.

 Svaka država članica u izuzetnim okolnostima može koristiti u smislu člana 16 Regulative 1784/2020 usluge diplomatskih i konzularnih predstavnika za slanje pismena prijemnom tijelu ili centralnom organu druge države članice.''

**Član 25**

 Član 508v mijenja se i glasi:

 Dostavljanje pismena koje treba izvršiti u Crnoj Gori, u smislu člana 17 stav 2 Regulative 1784/2020, dozvoljeno je samo ako je primalac kome se vrši dostavljanje pismena državljanin države članice iz koje je pismeno poslato.''

**Član 26**

 Član 508g mijenja se i glasi:

 ,,Dostavljanje pismena, u smislu člana 18 Regulative 1784/2020, dokazuje se povratnicom ili drugom sličnom potvrdom o prijemu pismena ili na poseban način koji zahtijeva otpremno tijelo.''

**ČLan 27**

 Član 508d mijenja se i glasi:

 ,,Pismeno koje treba da se dostavi u Crnoj Gori, u smislu člana 11 stav 1 Regulative 1784/2020, može se dostaviti i preporučenom pošiljkom s povratnicom.''

 **Ćlan 28**

 Član 508đ mijenja se i glasi:

 ,,Svako lice koje ima interes da učestvuje u određenom sudskom postupku može u smislu odredbe člana 20 stav 1 Regulative 1784/2020 izvršiti dostavu sudskih pismena neposredno preko suda ili nadležnog organa države članice u kojoj se traži dostava, pod uslovom da je takva dostava u skladu sa pravom te države članice.

 Dostavljanje sudskog pismena, u smislu člana 20 Regulative 1784/2020, izvršiće se u Crnoj Gori samo u slučaju ako je pošiljalac tog pismena stranka u postupku pred sudom države članice iz koje potiče pismeno.

 Pismeno kojim se pokreće postupak ili pismeno koje je trebalo biti poslato u drugu državu članicu, radi dostave u skladu sa Regulativom, a presuda je izrečena protiv tuženog koji se nije upustio u postupak, bez svoje krivice ili nije blagovremeno saznao za presudu na koju bi mogao izjaviti žalbu, sud je ovlašćen da dozvoli povraćaj u pređašnje stanje u smislu člana 22 stav 4 Regulative 1784/2020, ali se predlog ne može podnijeti nakon isteka roka od godinu dana od dana saznanja za presudu.''

**Član 29**

 Član 508e mijenja se i glasi:

 ,, Kad izvođenje dokaza treba da se sprovede prema Regulativi (EU) 1783/2020 Evropskog parlamenta i Vijeća od 25. novembra 2020. godine o saradnji između sudova država članica u pogledu izvođenja dokaza u građanskim i privrednim stvarima (u daljem tekstu: Regulativa 1783/2020), sud može:

 1) zatražiti izvođenje dokaza od nadležnog suda u drugoj državi članici, ili

 2) zatražiti dozvolu za neposredno izvođenje dokaza u drugoj državi članici, u skladu sa pretpostavkama iz člana 19 Regulative 1783/2020.

 Zahtjev za izvođenje dokaza, kao i dokumenta koja se dostavljaju uz zahtjev, moraju biti sačinjeni na službenom jeziku države članice primateljice zahtjeva ili drugom jeziku države članice primateljice zahtjeva ili drugom jeziku koji ta država prihvata u skladu sa članom 6 Regulative 1783/2020.

 Zahtjev za izvođenje dokaza, kao i dokumenta koja se dostavljaju uz zahtjev, mogu se u skladu sa članom 7 Regulative 1783/2020 dostaviti elektronskim putem ukoliko postoje tehnički uslovi u okviru decentralizovanog IT sistema.''

**Član 30**

 Član 508ž mijenja se i glasi:

 ,,Sudija pojedinac, odnosno sudsko vijeće nadležnog suda u Crnoj Gori koje zahtijeva izvođenje dokaza može u slučajevima na koje se primjenjuje Regulativa 1783/2020 i u skladu sa tom Regulativom, učestvovati u izvođenju dokaza pred zamoljenim sudom druge države članice.

 Stranke, njihovi zastupnici i vještaci mogu, u slučajevima na koje se primjenjuje Regulativa i u skladu sa članom 13 Regulative 1783/2020 da prisustvuju izvođenju dokaza pred zamoljenim sudom druge države članice, na način na koji bi u postupku pred nadležnim sudom u Crnoj Gori mogli da učestvuju u izvođenju dokaza.

 Sudija pojedinac, odnosno sudsko vijeće nadležnog suda u Crnoj Gori može neposredno izvoditi dokaze u drugoj državi članici, u skladu sa članom 19 Regulative 1783/2020.''

**Član 31**

 Član 508z mijenja se i glasi:

 ,,Za izvođenje dokaza, kao zamoljeni sud u Crnoj Gori, u smislu člana 3 stav 2 Regulative broj 1783/2020, nadležan je osnovni sud na čijem području treba da se izvede dokaz.''

**Član 32**

 Član 508i mijenja se i glasi:

 ,,Zamolnica za izvođenje dokaza, a oi obavještenje iz druge države članice moraju biti sačinjeni na crnogorskom jeziku ili uz njih mora biti priložen prevod na crnogorski jezik izvršen od strane ovlašćenog tumača jedne od država članica, u smislu člana 6 Regulative 1783/2020.’’

 **Član 33**

 Član 508j mijenja se i glasi:

 ,,Centralni organ u Crnoj Gori, u smislu člana 4 Regulative 1783/2020, je organ uprave nadležan za poslove pravosuđa ( u daljem tekstu : Ministarstvo).

 Ministarstvo je nadležno za odlučivanje po zahtjevu za neposredno izvođenje dokaza od strane suda države članice podnositelja zahtjeva.

 Kada je upućen zahtjev za neposredno izvođenje dokaza saslušanjem putem video konferencije ili druge tehnologije za komunikaciju za daljinu u smislu člana 20 Regulative 1783/2020 za pružanje tehničke podrške Ministarstvo određuje osnovni sud na čijem području treba da se izvede dokaz.''

**Član 34**

 Odredbe čl. 508a do 508j primjenjivaće se od dana pristupanja Crne Gore Evropskoj uniji.

**Član 35**

 Ovaj zakon stupa na snagu osmog dana od dana objavljivanja u ,,Službenom listu Crne Gore.''

**O B R A Z L O Ž E NJ E**

**I. USTAVNI OSNOV ZA DONOŠENJE ZAKONA**

Ustavni osnov za donošenje Zakona o izmjenama i dopunama Zakona o parničnom sadržan je u članu 16 Ustava Crne Gore, kojim je propisano da se zakonom, u skladu sa Ustavom, uređuje način ostvarivanja ljudskih prava i sloboda kada je to neophodno za njihovo ostvarivanje, nadležnost i postupak pred organima javne vlasti, ako je to neophodno za njihovo funkcionisanje, kao i druga pitanja od interesa za državu.

**II. RAZLOZI ZA DONOŠENJE ZAKONA**

 Izmjenama i dopunama Zakona o parničnom postupku pristupilo se radi usklađivanja sa Regulativom (EU) 2020/1783 Evropskog parlamenta i vijeća od 25. semptembra 2020. godine o saradnji između sudova članica u izvođenju dokaza u građanskim ili privrednim stvarima i Regulativom (EU) 2020/1784 Evropskog parlamenta i vijeća od 25.semptembra 2020. godine o dostavi, u državama članicama, sudskih i vansudskih pismena u građanskim ili privrednim stvarima, usaglašavanje sa Zaknom o životnom partnerstvu lca istog pola, kao i unapređenja pojedinih zakonskih rješenja i otklanjanja dilema u praktičnoj primjeni.

Regulative Evropske unije su obavezujući zakonodavni akti koji se moraju u cjelosti primjenjivati na teritoriji svih zemalja Evropske unije, pa je neophodno stvoriti sve uslove potrebne za njihovu nesmetanu primjenu ulaskom Crne Gore u Evropsku uniju.

**III. USAGLAŠENOST SA PRAVNOM TEKOVINOM EVROPSKE UNIJE I POTVRĐENIM MEĐUNARODNIM KONVENCIJAMA**

Ovaj zakon je usklađen sa Regulativom (EU) 2020/1783 Evropskog parlamenta i vijeća od 25. semptembra 2020.godine i Regulativom (EU) 2020/1784 Evropskog parlamenta i vijeća od 25. semptembra 2020. godine.

**IV. OBJAŠNJENJE OSNOVNIH PRAVNIH INSTITUTA**

U članu 1 Nacrta zakona izvršeno je tehničko usaglasavanje, tako što se riječ Republika briše ispred riječi Crna Gora u čl. 29, članu 41, 58, 59, 60, 61 u stavu 1 i 2, u podnaslovu člana 62 st. 1 i 2, u podnaslovu člana 63, i čl. 63, 86 u stavu 1, 87, 131, 185 i 428a u stavu 1.

 U članovima 2,3, 4 i 11 , predloženo je usklađivanje članova 46, 58, 59 69, 234 i 235 Zakona o parničnom postupku sa Zakonom o registrovanom partnerstvu lica istog pola u smislu prepoznavanja partnera u zajednici života lica istog pola u zakonu, na isti način kao i bračnih supružnika.To se odnosi na nadležnost suda u partnerskim sporovima i imovinsko pravnim odnosima, kod razloga za izuzeće sudije i položaj partnera kao svjedoka u postupku pred sudom.

 U članu 5 izvršena je dopuna člana 136 u pogledu preciziranja adrese lica kome se pismeno mora ličnodostaviti, zbog problema u praksi koji se javljaju prilikom lične dostave, usled nepotpune adrese. Stoga je predloženo da pored toga što adresa mora biti tačna, treba biti i dovoljno određena, kako bi se prestalo sa nepotrebnim insistiranjem na lično uručenje pismena stranci, koja nema tačnu i dovoljno određenu adresu.

 Članom 6 predloženo je izmjena člana 152b stav 2 u pogledu umanjenja troškova za jednu polovinu Zaštitniku imovinsko pravnih interesa, iz razloga što ti troškovi ne predstavljaju stvarne troškove koje Zaštitnik ima za zastupanje, kako to proizilazi iz obratzloženja presude Evropskog suda za ljudska prava, predmet Mežnarić protiv Hrvatske.

 Članom 7 predlažena je dopuna člana 166 kojom se u cilju efikasnijeg postupka i zaštite stranke koja zbog lošeg imovnog stanja nije u mogućnosti da snosi troškove postupka, daje mogućnost sudu da pored već propisanih troškova postupka za oslobađanje stranke, može osloboditi stranku i od troškova postavljanja privremenog zastupnika.

 Članom 8 predloženo je da se u članu 178 u stavu 1 umjesto kažnjavanja drugog učesnika u postupku, kažnjavanje proširi na sve učesnike koji u podnesku vrijeđaju sud,u cilju zaštite dostojanstva suda.

 Članom 9 predloženo je da se član 194 mijenja, tako što predloženo da se tužba može povući sve dok se tuženi ne upusti u raspravljanje, do pravosnažnog okončanja postupka.Izuzetno smatraće se djelimično povučenom u slučaju smanjivanja tužbenog zahtjeva, za koje nije potreban pristanak tuženog, a ne donosi se ni posebno rješenje.Takođe, je predviđeno da se tužba može povući i posle donošenja prvostepene presude i da je presuda bez pravnog dejstva, kao i u slučaju kada povlačenju predhodi žalba, donosi se rješenje da je presuda bez pravnog dejstva i da se žalba odbacuje.

 Članom 11 predloženo je da se u člana 288a brišu riječi, da se navedu i dopune dokazna sredstva koja se odnose na navode stranaka, zbog prenormiranja postojećeg zakonskg rješenja.

Članom 12 predloženo je da se u članu 298 poslije stava 3 doda novi stav, kojim se propisuje da ako na glavnu raspravu ne dođe tužilac, a bio je uredno obaviješten, smatraće se da je tužba povučena, osim ako tuženi ne zatraži da se ročište održi. Ovo rješenje je propisano radi ubrzanja i neopravdanog odugovlačenja postupka, dok je U stavu 4 člana predloženo brisanje je riječi ,,neopravdano'', iz razloga što je sud onemogućen da cijeni ili ispituje šta je neopravdani izostanak, imajući u vidu da se odmah donosi rješenje o povlačenju tužbe.

 Članom 13 predloženo je da se poslije člana 307 doda novi član 307a kojim se propisuje da se zaključena rasprava može ponovo otvoriti, ako sud procijeni da se postupak može dopuniti i važna pitanja razjasniti, u cilju pravilnog i zakonitog odlučivanja.

 Članom 14 izvršeno je preciziranje člana 319a alineja 1 i 3 tako da se riječ žalba zamjenjuje riječju pravnom lijeku, a da se spisi pored drugostepenom, dostavljaju se i revizijskom sudu. Ovim unapređenjem norma je jasnija u situacijama kada se spisi nalaze kod Vrhovnog suda radi odlučivanja, sud zastaje sa postupkom do odluke po pravnom lijeku.

 U članu 15 izvršena je dopuna člana 329 u stavu 4 kojim je propisano da se predmeti koji se odnose na svojinsko pravne odnose u buduće neće upućivati na medijaciju, čime će se rasteretiti Centar za alternativno rješavanje sporova, jer se u praksi pokazalo da ova vrsta predmeta nije medijabilna.

 Članom 16 predloženo je brisanje stava 3 u članu 330.

 Članom 17 predlaženo je da se dopuni član 330a propisivanjem i nagrade za rad medijatora u neuspješnoj medijaciji, da o tim troškovima odlučuje sud prije okončanja postupka po dostavljanju spisa predmeta od strane Centra za alternativno rješavanje sporova, kako bi se obezbijedila naplata troškova koja je do sada, uglavnom ostajala van svake odluke. Na ovaj način će se zaštititi Centar i medijator lično.

 U članu 18 predloženo je da se član 347 u stavu 2 dopuni, na način da uvod presude sadrži da pored oostalog, i naznačenje da se presuda donosi u ime Crne Gore.

 U članu 19 predložena je izmjena člana 360 na način i da se odredbe čl. 334, 340 st. 2 i 3, čl. 341 do 347 i člana 355 stav 2 ovog zakona koje se odnose na presudu shodno primjenjuju i na rješenja,u cilju unapređenja rješenja u postupku donošenja i izvršenja.

 Članom 20 propisano je da se u članu 392 riječ ,,glavna'' briše, kako se ne bi odnosilo samo na glavnu raspravu.

 Članom 21 predloženo je da se u članu 397 poslije tačke 3 doda nova tačka kojom se propisuje da da se revizija može izjaviti i u sporovima u odnosu na koje je određen zastoj postupka u smislu člana 283b ovog zakona. Ovoim predlogom se htjelo otkloniti različito donošenje odluka u pogledu istih ili sličnih tužbenih zahtjeva propisivanjem revizije kao mogućnosti u sporovima gdje je određen zastoj postupka.

 Članom 22 predloženo je da se u članu 443 poslije stava 2 doda stav 3 kojim se propisuje da u postupku po žalbi protiv prvostepene odluke donijete u parnici zbog smetanja posjeda, shodno se primjenjuju odredbe čl. 375 st. 2, 376a, 378 i 380 ovog zakona, u cilju efikasnosti postupka i onemogućavanja višestrukog ukidanja odluka u ovim postupcima.

 U članovima od 23 do 28 izvršeno je usaglašavanje sa Regulativom (EU) 2020/1783 Evropskog parlamenta i vijeća od 25. semptembra 2020. Godine, o saradnji između sudova članica u izvođenju dokaza u građanskim ili privrednim stvarima. Tako je predviđeno da sud može zatražiti od nadležnog suda u drugoj državi izvođenje dokaza ili za neposredno izvođenje u skladu sa Regulativom, da se zahtjevi mogu dostaviti elektronskim putem i da moraju biti na službenom jeziku države članice primateljice. Za izvođenje dokaza po zamolnici nadležan je osnovni sud gdje treba da se izvede dokaz, zamolnice moraju biti na crnogorskom jeziku ili uz njih mora biti prevod zvaničnog tumača, da je Ministarstvo pravde određeno kao centralni organ za odlučivanje o zahtjevu za izvođenje dokaza, odnosno određuje sud na čijem području će se izvoditi dokazi, po mogućnosti i putem videokonferencije.

 U članovima od 29 do 33 izvršeno je usaglašavanje sa Regulativom (EU) 2020/1784 Evropskog parlamenta i vijeća od 25. semptembra 2020. godine o dostavi u državama članicama, sudskih i vansudskih pismena u građanskim ili privrednim stvarima.

Tako je propisana nadležnost suda koji je vodio postupak za dostavljanje sudskih i vansudskih pismena, nadležnost javnog izvršitelja koji je vodio izvršni postupak za dostavljanje pismena u izvršnom postupku, nadležnost notara koji je vodio postupak u kojem treba da se dostave pismena,nadležnost osnovnog suda na čijem se području treba izvršiti dostavljanje pismena iz druge države članice, pomoć pri utvrđivanju adrese prilikom dostavljanja pismena, obaveznost prevođenja pismena na jednom od jezika države primateljice ili prevod tumača uz pismeno, da podnosilac zahtjeva snosi troškove prevoda, da je određeno Ministarstvo pravde kao centralni organ za odlučivanje o dostavljanju, u izuzetnim okolnostima dostava pismena može se koristiti preko diplomatskih i konzularnih predstavnika prijemnom tijelu druge države,dostavljanje u Crnoj Gori dozvoljeno je ako se radi o primaocu koji je iz države članice odakle je pismeno poslato, mogućnost svakog lica koje ima neki interes da učestvuje u sudskom postupku u skladu sa Regulativom da može dostavu izvršiti preko suda ili nadležnog organa države članice u kojoj se dostava traži, da je Ministarsvo pravde nadležni organ koji odlučuje o zahtjevu za neposredno izvođenje dokaza od strane države članice koja je podnijela zahtjev, da je se određuje sud ili nadležni organ države članice u kojoj se vrši dostava i mogućnost ponavljanja postupka ali ne po isteku roka od jedne godine.

 Članom 26 i 27 propisano je da ce se odredbe iz Regulativa primjenjivati danom ulaska u evropsu uniju, a ostale odredbe zakona od dana objavljivanja u Službenom listu Crne Gore.

**V. PROCJENA FINANSIJSKIH SREDSTAVA ZA SPROVOĐENJE ZAKONA**

 Za sprovođenje zakona potrebna su finansijska sredstva iz Budžeta Crne Gore u iznosu od 100.000,00eura.